Yil boshidan beri xorijdan O‘zbekistonga pul o‘tkazmalari hajmi o‘tgan yilning shu davri bilan solishtirganda 200 mln dollardan ko‘proqqa qisqardi. 2020 yilning 8 oyi davomida O‘zbekistonga transchegaraviy pul o‘tkazmalari hajmi 3,7 mlrd dollarni tashkil etdi. Bu – 2019 yilning mos davriga nisbatan 209 mln dollarga yoki 5,4 foizga kam. Bu haqda 10 sentabr kuni Markaziy bankning asosiy stavkani 15 foizdan 14 foizga tushirish haqidagi qarori yuzasidan tashkil etilgan matbuot anjumanida ma’lum qilindi. Pul o‘tkazmalari ayniqsa mart-aprel oylarida sezilarli kamaygan (pandemiya munosabati bilan Rossiyada ishlanmaydigan haftalar e’lon qilingandi), may oyida aprelga nisbatan ikki barobarga oshgan. Shu bilan birga, pul o‘tkazmalari iyun va avgust oylarida o‘tgan yilgi ko‘rsatkichdan oshgani qayd etilgan.